A Tanács 93/92/EGK irányelve

(1993. október 29.)

a motorkerékpárok és segédmotoros kerékpárok világító- és fényjelző berendezéseinek beépítéséről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100a. cikkére,

tekintettel a motorkerékpárok és segédmotoros kerékpárok típusjóváhagyásáról szóló, 1992. június 29-i 92/61/EGK tanácsi irányelvre [1],

tekintettel a Bizottság javaslatára [2],

az Európai Parlamenttel együttműködve [3],

tekintettel a Gazdasági és Szociális Bizottság véleményére [4],

mivel a motorkerékpárok és segédmotoros kerékpárok beépített világító- és fényjelző berendezéseinek valamennyi tagállamban kötelező rendelkezések által meghatározott műszaki jellemzőkkel kell rendelkezniük, amelyek tagállamonként eltérnek; mivel ezen eltérések miatt az ilyen előírások akadályt jelentenek a Közösségen belüli kereskedelemben;

mivel a belső piac működésének ezen akadályai megszüntethetők, ha nemzeti rendelkezései helyett valamennyi tagállam ugyanazokat a követelményeket fogadja el;

mivel a világító- és fényjelző berendezések beépítése vonatkozásában összehangolt követelmények bevezetése szükséges annak érdekében, hogy minden ilyen járműtípusra alkalmazni lehessen a 92/61/EGK irányelvben szereplő típus-jóváhagyási eljárást;

mivel a Közösségen kívüli országok piacaira való bejutás megkönnyítése érdekében a motorkerékpárok vonatkozásában ezen irányelv rendelkezéseit összhangba kell hozni az ENSZ EGB 53. számú rendeletének követelményeivel,

ELFOGADTA EZT AZ IRÁNYELVET:

1. cikk

Ez az irányelv a 92/61/EGK irányelv 1. cikkében meghatározott valamennyi jármű világító- és fényjelző berendezéseinek felszerelésére vonatkozik.

2. cikk

A motorkerékpárokra és segédmotoros kerékpárokra felszerelt világító- és fényjelző berendezésekre vonatkozó alkatrész-típusjóváhagyási eljárást, valamint az ilyen járművek szabad kereskedelmének feltételeit a 92/61/EGK irányelv rögzíti.

3. cikk

A 92/61/EGK irányelv 11. cikkének megfelelően elismerésre kerül az ezen irányelvben meghatározott, a kétkerekű motorkerékpárokra vonatkozó és az ENSZ EGB 53. számú rendeletében meghatározott (E/ECE/TRANS/505 Add.52/Amend 1) követelmények egyenértékűsége.

A tagállam alkatrész-típusjóváhagyást megadó hatóságai az ezen irányelv szerint kiadott típusjóváhagyások helyett elfogadják az említett 53. számú rendelet követelményeinek megfelelően kiadott jóváhagyásokat, valamint a megfelelő alkatrész-típusjóváhagyási jeleket.

4. cikk

Az I-VI. mellékletben foglaltaknak a műszaki haladáshoz történő hozzáigazítása miatti módosításait a 70/156/EGK irányelvben [5] meghatározott eljárásnak megfelelően kell elfogadni.

5. cikk

Azok a tagállamok, amelyek nemzeti jogukban a kétkerekű robogók féklámpáinak beépítésére az irányelvben szereplőnél kevésbé szigorú követelményeket határoznak meg, az irányelv alkalmazásának kezdetétől számított legfeljebb három évig továbbra is alkalmazhatják ezen előírásokat.

6. cikk

(1) A tagállamok legkésőbb 1995. május 1-jéig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell csatolni. A hivatkozás módját a tagállamok határozzák meg.

Az első albekezdésben említett időponttól kezdődően a tagállamok nem tilthatják meg az irányelvnek megfelelő járművek első forgalomba helyezését a világító- és fényjelző berendezések felszerelésével kapcsolatos indokokkal.

A tagállamok az első albekezdésben szereplő rendelkezéseket 1995. november 1-jétől alkalmazzák.

(2) A tagállamok közlik a Bizottsággal nemzeti joguknak azokat az előírásait, amelyeket az irányelv által szabályozott területeken fogadtak el.

7. cikk

Ennek az irányelvnek a tagállamok a címzettjei.

Kelt Brüsszelben, 1993. október 29-én.

a Tanács részéről

az elnök

R. Urbain

[1] HL L 225., 1992.8.10., 72. o.

[2] HL C 93., 1992.4.13., 39. o.

[3] HL C 305., 1992.11.23., 115. o. és az 1993. október 27-i határozat (Hivatalos Lapban még nem tették közzé).

[4] HL C 313., 1992.11.30., 7. o.

[5] HL L 42., 1970.2.23., 1. o., legutóbb a 92/53/EGK irányelv (HL L 225., 1992.8.10., 1. o.) módosította.

--------------------------------------------------

MELLÉKLETEK JEGYZÉKE

I. MELLÉKLET: | Fogalommeghatározások és általános követelmények … | 122 |

1. függelék: | Lámpafelületek, vonatkozási tengely és vonatkozási pont, valamint a geometriai láthatósági szögek … | 128 |

2. függelék: | A lámpák színének meghatározása … | 129 |

II. MELLÉKLET: | Kétkerekű robogókra vonatkozó követelmények … | 130 |

1. függelék: | A piros színű lámpák elölről és a fehér lámpák hátulról való láthatósága … | 138 |

2. függelék: | Elrendezési vázlat … | 139 |

3. függelék: | Világító- és fényjelző berendezések adott típusú kétkerekű robogókra történő felszerelésére vonatkozó adatközlő lap … | 140 |

4. függelék: | Világító- és fényjelző berendezések adott típusú kétkerekű kismotorkerékpárra történő felszerelésére vonatkozó alkatrész-típusbizonyítvány … | 141 |

III. MELLÉKLET: | Háromkerekű robogókra és könnyű négykerekű motorbiciklikre vonatkozó követelmények … | 142 |

1. függelék: | A piros lámpák elölről és a fehér lámpák hátulról való láthatósága … | 150 |

2. függelék: | Elrendezési vázlat … | 151 |

3. függelék: | Világító- és fényjelző berendezések adott típusú háromkerekű robogókra történő felszerelésére vonatkozó adatközlő lap … | 152 |

4. függelék: | Világító- és fényjelző berendezések adott típusú háromkerekű robogókra történő felszerelésére vonatkozó alkatrész-típusbizonyítvány … | 153 |

IV. MELLÉKLET: | Kétkerekű motorkerékpárokra vonatkozó követelmények … | 154 |

1. függelék: | A piros lámpák elölről és a fehér lámpák hátulról való láthatósága … | 163 |

2. függelék: | Elrendezési vázlat … | 164 |

3. függelék: | Világító- és fényjelző berendezések adott típusú kétkerekű motorkerékpárra történő felszerelésére vonatkozó adatközlő lap … | 165 |

4. függelék: | Világító- és fényjelző berendezések adott típusú kétkerekű motorkerékpárra történő felszerelésére vonatkozó alkatrész-típusbizonyítvány … | 166 |

V. MELLÉKLET: | Oldalkocsis motorkerékpárokra vonatkozó követelmények … | 167 |

1. függelék: | A piros lámpák elölről és a fehér lámpák hátulról való láthatósága … | 176 |

2. függelék: | Elrendezési vázlat … | 177 |

3. függelék: | Világító- és fényjelző berendezések adott típusú oldalkocsis motorkerékpárra történő felszerelésére vonatkozó adatközlő lap … | 178 |

4. függelék: | Világító- és fényjelző berendezések adott típusú oldalkocsis motorkerékpárra történő felszerelésére vonatkozó alkatrész-típusbizonyítvány … | 179 |

VI. MELLÉKLET: | Motoros triciklikre vonatkozó követelmények … | 180 |

1. függelék: | A piros lámpák elölről és a fehér lámpák hátulról való láthatósága … | 190 |

2. függelék: | Elrendezési vázlat … | 191 |

3. függelék: | Világító- és fényjelző berendezések adott típusú motoros triciklire történő felszerelésére vonatkozó adatközlő lap … | 192 |

4. függelék: | Világító- és fényjelző berendezések adott típusú motoros triciklire történő felszerelésére vonatkozó alkatrész-típusbizonyítvány … | 193 |

--------------------------------------------------